CELEX: 62016TN0339
Language: el
Date: 2016-06-26 00:00:00
Title: Υπόθεση T-339/16: Προσφυγή-αγωγή της 26ης Ιουνίου 2016 — Ville de Paris κατά Επιτροπής

29.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 314/27
            
         Προσφυγή-αγωγή της 26ης Ιουνίου 2016 — Ville de Paris κατά Επιτροπής
   (Υπόθεση T-339/16)
   (2016/C 314/38)
   Γλώσσα διαδικασίας: η γαλλική
   
      Διάδικοι
   
   
      Προσφεύγων: Ville de Paris (Παρίσι, Γαλλία) (εκπρόσωπος: J. Assous, δικηγόρος)
   
      Καθής-εναγομένη: Ευρωπαϊκή Επιτροπή
   
      Αιτήματα
   
   Ο προσφεύγων ζητεί από το Γενικό Δικαστήριο:
   
               —
            
            
               να ακυρώσει τον κανονισμό (ΕΕ) 2016/646 της Επιτροπής, της 20ής Απριλίου 2016, για την τροποποίηση του κανονισμού (ΕΚ) 692/2008 όσον αφορά τις εκπομπές από ελαφρά επιβατηγά και εμπορικά οχήματα (Euro 6)·
            
         
               —
            
            
               να υποχρεώσει την Ευρωπαϊκή Επιτροπή να καταβάλει συμβολικώς ένα ευρώ προς αποκατάσταση της βλάβης που προκλήθηκε στον Δήμο των Παρισίων λόγω της εκδόσεως ενός τέτοιου κανονισμού·
            
         
               —
            
            
               να καταδικάσει την Ευρωπαϊκή Επιτροπή στο σύνολο των δικαστικών εξόδων.
            
         
      Λόγοι και κύρια επιχειρήματα
   
   Προς στήριξη της προσφυγής του, ο προσφεύγων επικαλείται δύο λόγους.
   
               1.
            
            
               Ο πρώτος λόγος αντλείται από την ακυρότητα του κανονισμού (ΕΕ) 2016/646 της Επιτροπής, της 20ής Απριλίου 2016, για την τροποποίηση του κανονισμού (ΕΚ) 692/2008 όσον αφορά τις εκπομπές από ελαφρά επιβατηγά και εμπορικά οχήματα (Euro 6) (ΕΕ 2016, L 109, σ. 1· στο εξής: προσβαλλόμενος κανονισμός) λόγω αναρμοδιότητος, καθώς η Ευρωπαϊκή Επιτροπή έκανε χρήση, ως μη ώφειλε, της κανονιστικής διαδικασίας με έλεγχο. Η Επιτροπή στερείται καθ’ ύλην αρμοδιότητος, ενήργησε δε κατά παράβαση ουσιώδους τύπου στο πλαίσιο εκδόσεως του προσβαλλόμενου κανονισμού.
            
         
               2.
            
            
               Ο δεύτερος λόγος αντλείται από την ακυρότητα του προσβαλλόμενου κανονισμού λόγω της παραβάσεως των κανόνων του πρωτογενούς δικαίου, του παράγωγου δικαίου στον τομέα του περιβάλλοντος, καθώς και των επικουρικών κανόνων του δικαίου της Ευρωπαϊκής Ένωσης λόγω μη τηρήσεως των γενικών αρχών του ευρωπαϊκού δικαίου του περιβάλλοντος, καθώς και των αρχών της ασφάλειας δικαίου και της δικαιολογημένης εμπιστοσύνης.
            
         Όσον αφορά την αγωγή αποζημιώσεως, ο προσφεύγων υποστηρίζει ότι πληρούνται οι προϋποθέσεις για τη θεμελίωση της εξωσυμβατικης ευθύνης της 'Ενωσης, στον βαθμό που, πρώτον, στον προσβαλλόμενο κανονισμό έχουν εμφιλοχωρήσει τόσο τυπικές όσο και ουσιαστικές πλημμέλειες, δεύτερον, ο προσβαλλόμενος κανονισμός προκάλεσε πραγματική και βεβαία ζημία στην προσφεύγουσα-ενάγουσα και, τρίτον, ο άμεσος αιτιώδης σύνδεσμος μεταξύ της συμπεριφοράς της Επιτροπής και της προβαλλόμενης ζημίας δεν αμφισβητείται.